รัฐบาลไทย-ข่าวทำเนียบรัฐบาล-กระทรวงเกษตรฯ ร่วมกับสมาคมอาหารแช่เยือกแข็งไทย แจงข้อเท็จจริงการตรวจพบสารตกค้างของสินค้ากุ้งไทยในสหรัฐฯ
วันพุธที่ 22 กุมภาพันธ์ 2560
กระทรวงเกษตรฯ ร่วมกับสมาคมอาหารแช่เยือกแข็งไทย แจงข้อเท็จจริงการตรวจพบสารตกค้างของสินค้ากุ้งไทยในสหรัฐฯ
กระทรวงเกษตรฯ ร่วมกับสมาคมอาหารแช่เยือกแข็งไทย แจงข้อเท็จจริงการตรวจพบสารตกค้างของสินค้ากุ้งไทยในสหรัฐฯ ย้ํา สินค้ากุ้งไทยมีมาตรฐานคุณภาพปลอดภัย เข้มกระบวนการควบคุมสินค้าสัตว์น้ําส่งออกตลอดสายการผลิต
นายอดิศร พร้อมเทพ อธิบดีกรมประมง แถลงข่าวกรณีที่มีข่าวว่า สินค้ากุ้งไทย ถูกสหรัฐอเมริกา ปฏิเสธการนําเข้าในช่วงเดือน ม.ค. จํานวน 5 รายการ ด้วยเหตุที่ว่ามีตรวจพบสารไนโตรฟูราน (Nitrofurans) ปนเปื้อน ณโรงแรมเบอร์เคลีย์ ประตูน้ํา ว่า ขณะนี้สหรัฐอเมริกาไม่ได้แจ้งให้ประเทศไทยดําเนินการใดๆ เนื่องจากหลักเกณฑ์การนําเข้าสินค้าประมงของสหรัฐอเมริกา จะมีระบบการควบคุมมาตรฐานโรงงานแปรรูป ที่ดําเนินการโดยหน่วยงาน The United States Food and Drug Administration (USFDA) ของสหรัฐฯเอง ไม่ได้มอบหมายให้หน่วยงานราชการของประเทศผู้ส่งออกทําหน้าที่กํากับดูแลแทน ดังนั้น โรงงานที่ประสงค์จะส่งสินค้าไปยังสหรัฐฯ ต้องจดทะเบียนและจัดทําระบบการควบคุมความปลอดภัยในการผลิตอาหารตามระบบ Hazards Analysis and Critical Control Point (HACCP) หลังจากนั้น หน่วยงาน USFDA จะจัดส่งเจ้าหน้าที่มาตรวจโรงงาน หากผลการตรวจฯ ผ่านมาตรฐาน โรงงานก็สามารถส่งสินค้าไปจําหน่ายยังสหรัฐฯได้ โดยไม่ต้องมีใบรับรองสุขอนามัย (Health Certificate) จากหน่วยงานราชการของประเทศผู้ส่งออกกํากับไป
ทั้งนี้ กระทรวงเกษตรฯ โดยกรมประมงในฐานะหน่วยงานที่ทําหน้าที่กํากับดูแลคุณภาพและมาตรฐานสินค้าสัตว์น้ําส่งออก ได้มีการตรวจสอบหาสาเหตุข้อเท็จจริง ซึ่งพบว่า ผู้นําเข้าของบริษัทณรงค์ซีฟูด จํากัด ได้แจ้งขอกลับเข้ามาสู่มาตรการตรวจสอบตามปกติ และอยู่ในระหว่างการพิจารณาของ USFDA หลังจากเคยถูกปฏิเสธการนําเข้าไป 1 รายการ เมื่อปี 2559 ซึ่งตามมาตรการของสหรัฐอเมริกากําหนดให้ต้องตรวจสอบสินค้าจํานวน 5 รุ่นอย่างต่อเนื่อง หากไม่พบปัญหาก็จะกลับเข้าสู่ระบบการตรวจสอบตามปกติ ทั้งนี้ สินค้าของบริษัทฯ ได้ผ่านการสุ่มตรวจ จํานวน 11 รุ่น ติดต่อกันแล้ว
สําหรับสินค้าที่เป็นปัญหาทั้ง 5 รุ่นนั้น มิได้รับการตรวจสอบว่า พบสารตกค้างไนโตรฟูรานแต่อย่างใด แต่เป็นการปฏิเสธการนําเข้า เนื่องจากสินค้ากุ้งทั้ง 5 รุ่น เป็นสินค้าตัวอย่างส่งให้กับลูกค้าในสหรัฐอเมริกาทดสอบก่อนมีคําสั่งซื้อ และ USFDA อยู่ระหว่างการพิจารณาปรับสถานะการตรวจสอบเข้าสู่มาตรการตรวจสอบตามปกติ ทําให้สินค้าดังกล่าวยังอยู่ในมาตรการเฝ้าระวังซึ่งจะต้องถูกกักกันเพื่อตรวจวิเคราะห์ตามมาตรการที่สหรัฐอเมริกากําหนด แต่ด้วยเหตุผลที่ผู้นําเข้าจะต้องรับผิดชอบค่าตรวจวิเคราะห์และค่าใช้จ่ายที่เกิดขึ้นระหว่างการเก็บสินค้าเอง ดังนั้น ผู้นําเข้าสหรัฐอเมริกาไม่ต้องการรับภาระค่าใช้จ่ายที่จะเกิดขึ้นกับสินค้าดังกล่าว จึงได้แจ้งขอทําลายสินค้ากุ้งทั้ง 5 รายการ อย่างไรก็ตาม ข้อปฏิบัติของสหรัฐฯเมื่อมีการทําลายสินค้าหรือปฏิเสธการนําเข้า เจ้าหน้าที่ต้องระบุสาเหตุของการทําลายสินค้าหรือปฏิเสธการนําเข้า และประกาศเป็น Import Alert ดังนั้น สินค้าค้ากุ้งแช่เยือกแข็งทั้ง 5 รุ่นของบริษัทฯ จึงถูกประกาศว่าถูกปฏิเสธการนําเข้า เนื่องจากตรวจพบไนโตรฟูราน ตามที่เคยมีประวัติในรุ่นปี 2559 ไปโดยปริยาย
"กระทรวงเกษตรฯ มั่นใจว่า สินค้ากุ้งของไทยนั้นมีมาตรฐานคุณภาพอาหารปลอดภัย เนื่องจากมีกระบวนควบคุมสินค้าสัตว์น้ําส่งออกตลอดสายการผลิต ได้แก่ มาตรฐานการปฏิบัติทางการประมงที่ดีสําหรับฟาร์มเพาะเลี้ยงสัตว์น้ํา (GAP) มาตรฐานการผลิตผลิตภัณฑ์สัตว์ฯสําหรับโรงงานแปรรูป และมาตรฐานสินค้าเกษตรและอาหาร (มกษ.) ของกุ้งแช่เยือกแข็ง ซึ่งอยู่ภายใต้การดําเนินการควบคุมของกรมประมง อีกทั้งมีความร่วมมือระหว่างภาคส่วนที่เกี่ยวข้องตามนโยบายรัฐมนตรีว่าการกระทรวงเกษตรฯ (พลเอก ฉัตรชัย สาริกัลยะ) ที่มุ่งหมายให้เกิดความร่วมมือระหว่างภาครัฐ ภาคเอกชน และภาคเกษตรกรในการขับเคลื่อนการดําเนินการด้านการเกษตรเป็นสําคัญ อาทิ จัดประชุมหารือร่วมกันกับสมาคมอาหารแช่เยือกแข็งและสมาพันธ์เกษตรกรผู้เพาะเลี้ยงกุ้งไทย เพื่อกําหนดแนวทางในการควบคุมการใช้ยาและสารเคมีต้องห้ามที่ผิดกฎหมาย และกําหนดให้โรงงานต้องรับซื้อวัตถุดิบสัตว์น้ําจากฟาร์มที่ขึ้นทะเบียนและได้รับการรับรองเท่านั้น อีกทั้งย้ําเตือนเกษตรกรเพื่อเพิ่มความเข้มงวดในการปฏิบัติตามมาตรฐาน GAP การห้ามใช้ยาและสารเคมีต้องห้ามในฟาร์มเพาะเลี้ยงสัตว์น้ํา และแจ้งถึงมาตรการลงโทษตาม พ.ร.ก.การประมง ฉบับใหม่ด้วย"
ด้าน ดร.พจน์ อร่ามวัฒนานนท์ นายกสมาคมอาหารแช่เยือกแข็งไทย กล่าวว่า เนื่องจากสหรัฐอเมริกาเป็นตลาดส่งออกกุ้งไทย สูงเป็นอันดับ 1 โดยมีสัดส่วนการส่งออกสูงถึงร้อยละ 45 รองลงมา ได้แก่ ตลาดญี่ปุ่น ร้อยละ 22 และสหภาพยุโรป ร้อยละ 15 ทั้งนี้ ที่ผ่านมาทางสมาคมฯ มีมาตรการให้โรงงานแปรรูปสัตว์น้ําที่เป็นสมาชิกสมาคมเข้มงวดในการควบคุมคุณภาพและความปลอดภัยของสัตว์น้ําที่รับเข้ามาผลิต โดยจะมีการตรวจวิเคราะห์สารปฏิชีวนะก่อนรับซื้อวัตถุดิบอยู่แล้ว และมีการตรวจสอบคุณภาพในกระบวนการผลิตด้วย ดังนั้น จึงเชื่อมั่นว่าจากมาตรการที่เข้มงวดของการดําเนินการดังกล่าว ประกอบกับระบบตรวจสอบมาตรฐานสินค้าของกรมประมงที่มีมาตรฐานเป็นที่เชื่อถือของประเทศคู่ค้า จะยังคงสามารถการันตีคุณภาพสินค้าประมงของไทยให้เป็นที่มั่นใจของผู้บริโภคได้
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai